„Joos, Joos, pan nu voust!“
In artist grischun a Basilea

(anr/pap) 

Il pli nov film da la Televisiun Rumantscha TvR è deditgà a l’artist engiadinais Joos Hutter che viva gia dapi onns e decennis a Basilea. Realisà quel film ha Gian Andrea Reinalter. Ier saira ha la TvR mussà a Basilea “Joos, Joos, pan nu voust” – uschè il titel dal film – sco premiera ad in public plitost insider. “Atgnamain avess jau mussà quel film fitg gugent a Sent. Ma la vegliadetgna ed il stadi da sanadad da Joos Hutter – el ha l’annada 1914 – n’han betg lubì quai. Ed enstagl da sfurzar Joos Hutter da vegnir en Engiadina, quai ch’el avess dal reminent fatg fitg gugent, el sa senta anc oz sco Sentiner, essan nus ids giu tar el a Basilea en sia segunda patria”, ha Reinalter ditg a l’Agentura da novitads rumantscha anr.

Ina chanzun rumantscha – sco bainvegni
Ils emprims maletgs dal film mussan in Joos Hutter chantond – chantond quella chanzun rumantscha fitg populara che vegn intunada en Engiadina il 1. da mars per beneventar la primavaira. “Chalandamarz, chalandavrigl, laschè las vachas our d’uvigl” strasuna quai en puter tras il hotel Teufelhof a Basilea, nua che la premiera dal film ha lieu. E Joos Hutter traglischa. Malgrà quels blers onns ch’el ha vivì giu la Bassa è el restà in Rumantsch cun corp ed olma che profita da mintg’occasiun per chantar ed oravant tut discurrer rumantsch. Ch’el è rivà giu la Bassa è in’istorgia tut particulara – ma tuttina tipica per in Rumantsch.

“Jau vuleva adina daventar artist”
Sco mattatsch ha Joos Hutter mess en il chau da daventar pictur artist. Dissegnar era sia gronda passiun. Ses tat al ha alura recumandà d’emprender in mastergn che va en quella direcziun. E Joos Hutter, naschì a Samedan, creschì si là ed a Sent, ha bandunà dal 1929 l’Engiadina Bassa per ir a Turitg tar il Jelmoli a far in emprendissadi sco decoratur da vaidrinas. Là ha’l er frequentà la scola d’art applitgada. In pèr onns pli tard è el alura daventà emprim decoratur dal Globus a Basilea. Ed er là ha el frequentà la scola d’art applitgada, qua però en curs da saira. Hutter ha alura bandunà la Svizra per ir en Frantscha. Curt suenter l’irrupziun da la segunda guerra mundiala è el puspè turnà a Basilea ed ha cumenzà a lavurar d’ina vart sco decoratur sin agen quint, da l’autra vart sco liber artist. “Jau sun dentant cuntent”, uschia Hutter en il film, “d’avair obedì a mes tat. Viver sco pictur artist na fiss betg stà pussaivel.”

Success e sconfittas
La vita da Joos Hutter – quai ans mussa il film da Reinalter – n’era betg adina mo bella. In da ses scolars, amis e veneraturs, il possessur dal “Teufelhof” da Basilea, Dominique Thommy, formulescha quai uschia: “Blessuras e feridas internas che Joos Hutter ha subì en sia vita, han a la fin manà a quell’ovra impressiunanta.” E l’ovra da Hutter ans documentescha bain cun quanta forza ed energia ch’el s’ha adina puspè stratg ord situaziuns negativas. Cur ch’el ha udì d’in auter pictur artist la rinfatscha ch’el copieschia mo ses stil, è Hutter crudà en ina crisa uschè profunda ch’el ha mess da la vart ses penels per lungs quatter onns. “Onns sgarschaivels”, commentescha Hutter quella crisa, “jau hai patì enormamain.” Ma suenter quel temp d’abstinenza absoluta ha el puspè recumenzà a picturar – cun in stil totalmain different d’antruras. Thommy: “Ils maletgs da Hutter ans quintan entiras istorgias. Ma ins sto savair “leger” els, uschiglio n’èn els betg da chapir. Els cuntegnan numnadamain consternaziun, ravgia ed amur en in equiliber admirabel. Els èn maletgs socials, ma er fitg politics.” Previs èsi da mussar quel film a la Scuntrada 2000 (16 fin 20 d’avust 2000) e suenter en il program normal da la TvR.